Mikill áhugi meðal kvenna á smáskipanámi Skipstjórnarskólans Mikil aðsókn hefur verið í smáskipanám , sem er atvinnuréttindanám á skip að 12 metra lengd , hjá Skipstjórnarskólanum sem er hluti af Tækniskólanum . Sjö námskeið fara fram á hverju ári og 26 manns taka þátt í hverju þeirra . Þannig eru útskrifaðir á milli 150 og 200 nemendur á hverju ári með smáskipapróf . Kjartan Örn Kjartansson , kennari í skipstjórnargreinum , segir hafa orðið talsverða aukningu meðal kvenna sem sækja menntun í skipstjórn . Um er að velja fimm námsbrautir í Skipstjórnarskólanum . Sú stysta , sem tekur tvær annir veitir atvinnuréttindi til skipstjórnar á skipum sem eru styttri en 24 metrar en sú lengsta tekur 7 annir og gefur réttindi á skipum að ótakmarkaðri stærð . Sé einni önn bætt ofan á þetta námskeið fást ótakmörkuð alþjóðleg réttindi á öll skip . Kippur í aðsókninni „ Það hafa verið 2 - 3 konur að meðaltali undanfarin ár en nú hefur orðið dálítill kippur í aðsókninni í smáskipanámskeiðunum . Þetta eru konur sem eru að sækja sér réttindi fyrir strandveiðibáta , hvalaskoðunarbáta eða rib-báta . Það er því mikill áhugi meðal kvenna og námskeiðin eru þéttsetin . Haldin eru þrjú námskeið á vorönn , þrjú á haustönn og eitt sumarnámskeið sem kennt er á helmingi lengri tíma . Yfirleitt reyni ég að hafa námskeiðin í sex vikur í samfellu og 26 manns eru á hverju námskeiði , “ segir Kjartan Örn. Yfirgripsmikið nám Námið á smáskipanámskeiðunum er bóklegt og verklegt . Kennslan fer fram í húsi Sjómannaskólans við Háteigsveg . Kennd er siglingafræði og skipstjórn , farið yfir stöðugleika og öryggismál , siglingareglur og sjórétt og sjávarföllin , kennt hvernig lesa á úr veðurkortum og hvernig nota á siglinga - og fjarskiptatæki , dýptarmæla og ratsjár , gps-tæki og siglingatölvur . Námið er því talsvert yfirgripsmikið og það veitir réttindi til að stjórna bátum upp að tólf metrum . Pungaprófið ekki vara upp á punt „ Mig hefur alltaf langað í pungaprófið . Ég var aðeins of ung til að taka það þegar það miðaðist við 30 brúttólestir og hefur alltaf fundist fúlt að hafa ekki náð því . Ég er frá Raufarhöfn og alls ekki óalgengt að krakkar þaðan láti verða af því að fara í þetta nám , “ segir Karítas Ríkharðsdóttir . Karítas er aðstoðarmaður þingflokks Framsóknarflokksins þannig að ekki er augljós beintenging milli starfs hennar og náms sem veitir henni atvinnuréttindi á minni bátum . „ Vonandi fer ég að róa en fyrst þarf ég að safna tímum og það er næsta skref . Ég ætla mér að nota réttindin , þau eru alls ekki bara upp á punt . Alls þarf ég að vera átta mánuði á sjó til þess að fullgilda réttindin . Fjölskylda mín rekur útgerð og ég hef farið á sjóinn af og til á ýmis veiðafæri og einnig unnið við það sem tengist útgerðinni eins og neta - og veiðafæravinnu “ Karítas segir námið mjög skemmtilegt og það kom henni á óvart hve stór hluti þess er bóklegur . Auk þess sé lært á öll þau tæki sem fylgja nútímalegum bátum . Karítas nefnir sérstaklega siglingaherminn í Stýrimannaskólanum sem sé bráðsnjallt kennslutæki .